bowls
Store norske leksikon,Sport og spill,Kulespill
Bowls er et presisjonsspill med kuler som spilles på en kortklipt, flat gressplen, og kalles derfor også lawn bowls (engelsk for «plenkuler»). Bowls spilles også innendørs på kokosmatter eller kunstgress.
Grunnprinsippene er de samme som i boccia og pétanque: Man ruller kulene mot en målkule som er kastet ut på forhånd, og får til slutt ett poeng per kule som er nærmere målkulen enn motstanderens nærmeste. Kulene har diameter på cirka 13 cm, er opptil 1,6 kg tunge og noe tyngre på den ene siden slik at de beskriver en buet bane. Det spilles én mot én eller mellom to lag à 2–4 spillere.Bowls er kjent fra 1200-tallet og fremdeles meget populært i den angloamerikanske verden, særlig i Storbritannia, hvor også varianten crown green bowls spilles i visse distrikter. Her har gressbanen en forhøyning på midten. Det arrangeres VM i bowls både utendørs og innendørs. Les mer i Store norske leksikon Samveldelekene